केदारनाथ सिंह नई कविता की उस पीढ़ी के प्रमुख कवि हैं, जिसका उदय सन्’ 50 के आसपास हुआ और जिसने नई कविता को एक विशेष दिशा में मोड़ने का सफल प्रयत्न किया. इस पीढ़ी के युवक कवियों की मनःस्थिति में चालीस के पुराने प्रयोगशील कवियों की घुटन, कुंठा, अंतर्मुखीनता तथा कटु बौद्धिकता नहीं हैं इनमें पिछली पीढ़ी के प्रगतिशील कवियों का कोरा राजनीतिक जोश भी नहीं है, इसके अतिरिक्त ये छायावादोत्तर प्रगीतवादियों के सरल गीतों से भी संतुष्ट होने वाले नहीं हैं. कविता के क्षेत्र में इस पीढ़ी ने एक ऐसी स्वस्थ भावसत्ता के साथ प्रवेश किया जिसमें अपनी यथार्थ-संकुल निजता के बीच आशापूर्ण भविष्य की ललक तथा सुंदर जीवन की अभिलाषा झलक मारती रहती है. इस नवीन उत्थान का संबंध परोक्ष रूप से तत्कालीन राष्ट्रीय परिस्थिति तथा अंतराष्ट्रीय परिस्थिति से भी जोड़ा जा सकता है. साहित्यिक दृष्टि से इसे प्रगतिवाद, प्रयोगवाद तथा प्रगीतवाद के लंबे घात-प्रतिघात का परिणाम भी कह सकते हैं; निश्चित ही इन विभिन्न प्रवृत्तियों ने एक दूसरे के एकांत की आलोचना करके कविता के क्षेत्र में एक नये संतुलन की पृष्ठभूमि तैयार की. यह कविता न प्रगतिवाद थी, न प्रयोगवाद, न प्रगीतवाद ही और न इन तीनों का समन्वय ही. यह ‘नई कविता’ है. यह आकस्मिक नहीं है कि ‘नई कविता’ का नारा इसी समय के आस-पास दिया गया.